รักนี้มงลง

***รักนี้มงลง*** (; ) เป็นละครโทรทัศน์เกาหลีใต้ที่กำลังจะออกอากาศ เขียนบทโดยยู อา-อิน กำกับโดยพัก จุน-ฮวา และนำแสดงโดยไอยู, พย็อน อู-ซ็อก, โน ซัง-ฮย็อน และกง ซึง-ย็อน เรื่องราวดำเนินขึ้นเมื่อบุตรสาวคนที่สองของตระกูลแชโบลเข้าสู่การสมรสตามสัญญากับพระโอรสพระองค์ที่สองของพระมหากษัตริย์ นำไปสู่ความสัมพันธ์ที่ซับซ้อนท่ามกลางอำนาจ ชนชั้น และการเมืองของราชสำนัก ละครมีกำหนดออกอากาศทางสถานีเอ็มบีซีทีวีในวันที่ 10 เมษายน ค.ศ. 2026 โดยจะออกอากาศทุกวันศุกร์และวันเสาร์เวลา 21:40 (เวลามาตรฐานเกาหลี) และจะเปิดให้รับชมผ่านบริการสตรีมมิงดิสนีย์พลัสด้วย

## เรื่องย่อ
ละครเล่าเรื่องราวของซ็อง ฮี-จู (ไอยู) หญิงสาวผู้รู้สึกอึดอัดและคับข้องใจกับสถานะของตนเองในฐานะ "สามัญชน" แม้จะเป็นสมาชิกของตระกูลกลุ่มบริษัทยักษ์ใหญ่ก็ตาม และองค์ชายอี อัน (พย็อน อู-ซ็อก) ผู้ซึ่งต้องเผชิญความเศร้าในฐานะพระโอรสของกษัตริย์ หากกลับมิได้ครอบครองสิ่งใดเป็นของตนเองอย่างแท้จริง

## นักแสดง
### นักแสดงนำ
* ไอยู รับบทเป็น ซ็อง ฮี-จู
: บุตรสาวคนที่สองของตระกูลแชโบล แม้จะมั่งคั่งและทรงอิทธิพลอย่างยิ่งแต่กลับถูกผู้คนดูแคลนอยู่เสมอ เนื่องจากสถานะความเป็นสามัญชนและการเป็นบุตรนอกสมรส อย่างไรก็ตามเธอยังคงแสดงออกอย่างมั่นใจอยู่เสมอ ซ็อง ฮี-จูผู้ใฝ่ฝันจะยกระดับสถานะทางสังคมของตนผ่านการสมรส ได้ปรากฏตัวต่อหน้าองค์ชายอี อัน และเป็นฝ่ายยื่นข้อเสนอการแต่งงานให้แก่เขา
* พย็อน อู-ซ็อก รับบทเป็น องค์ชายอี อัน
: พระโอรสพระองค์ที่สองแห่งราชวงศ์ ผู้ซึ่งการดำรงอยู่เพียงอย่างเดียวก็ถูกมองว่าเป็นภัยคุกคามต่อกษัตริย์พระองค์ปัจจุบัน พระองค์ถูกกดดันให้เข้าพิธีอภิเษกสมรส และตกอยู่ภายใต้การจับตามองอย่างใกล้ชิดของสมเด็จพระบรมราชชนนีพันปีหลวงยุน อี-รัง
* โน ซัง-ฮย็อน รับบทเป็น มิน ช็อง-อู
: บุตรชายจากตระกูลการเมืองชั้นนำ และเป็นสหายสนิทขององค์ชายอี อัน
* กง ซึง-ย็อน รับบทเป็น พระพันปีหลวงยุน อี-รัง
: สตรีจากตระกูลที่ให้กำเนิดพระราชินีมาแล้วถึงสี่พระองค์ พระนางมุ่งมั่นที่จะปกป้องพระโอรสพระองค์เล็กของตน จึงแสดงท่าทีระมัดระวังต่อองค์ชายอี อันอย่างชัดเจน และกดดันให้พระองค์รีบอภิเษกสมรส

### นักแสดงสมทบ
* ยู ซู-บิน
* อี ย็อน รับบทเป็น โด ฮเย-ช็อง
: เลขานุการคนสนิทของซ็อง ฮี-จู
* แช ซอ-อัน

## การผลิต
### การพัฒนา
ละครโทรทัศน์กำกับโดยพัก จุน-ฮวา ซึ่งเคยมีผลงานกำกับเรื่อง *[[เล่นแร่แปรวิญญาณ]]* (2022–23) บทโทรทัศน์เขียนโดยยู อา-อิน โดยมีสถานีเอ็มบีซีและกาเกาเอ็นเตอร์เทนเมนต์ร่วมกันดูแลการผลิต นอกจากนี้บทละครโทรทัศน์ยังได้รับรางวัลแห่งความเป็นเลิศจากการประกวดการประกวดบทละครโทรทัศน์เอ็มบีซีประจำปี 2022

### การคัดเลือกนักแสดง
ในเดือนธันวาคม ค.ศ. 2024 มีการประกาศโดยกาเกาเอ็นเตอร์เทนเมนต์ว่าไอยูและพย็อน อู-ซ็อกได้รับเลือกให้แสดงนำในเรื่อง

ต่อมาเมื่อวันที่ 28 มีนาคม ค.ศ. 2025 สำนักข่าวทีวีเดลีรายงานว่าไอยูและพย็อน อู-ซ็อกอาจถอนตัวจากโครงการ อย่างไรก็ตามต้นสังกัดของทั้งสองได้ออกมาปฏิเสธข่าวดังกล่าว ในเดือนถัดมาได้มีการยืนยันว่า โน ซัง-ฮย็อนและกง ซึง-ย็อนเข้าร่วมแสดงร่วมกับไอยูและพย็อน อู-ซ็อก ขณะที่ในเดือนมิถุนายน ค.ศ. 2025 มีรายงานว่ายู ซู-บิน, อี ย็อน และแช ซอ-อัน ได้รับการคัดเลือกเป็นนักแสดงสมทบ

### การถ่ายทำ
การถ่ายฉากสำคัญเริ่มต้นขึ้นในเดือนเมษายน ค.ศ. 2025

## การออกอากาศ
เดิมที*รักนี้มงลง* มีกำหนดออกอากาศทางสถานีเอ็มบีซีทีวีในช่วงครึ่งหลังของปี 2025 อย่างไรก็ตามภายหลังได้มีการพิจารณาปรับแผนการออกอากาศ โดยอาจเลื่อนไปเป็นช่วงปลายปีดังกล่าว หรือในปี 2026

ต่อมาในเดือนเมษายน ค.ศ. 2025 มีการยืนยันอย่างเป็นทางการว่าละครจะออกอากาศในช่วงครึ่งแรกของปี 2026 และจะลงจอในช่วงเวลาละครประจำวันศุกร์และวันเสาร์ของสถานีเอ็มบีซี ในเดือนพฤศจิกายน ค.ศ. 2025 ดิสนีย์พลัสได้ประกาศว่าละครเรื่องนี้จะเปิดให้รับชมผ่านแพลตฟอร์มสตรีมมิงของตนด้วย

## อ้างอิง

## แหล่งข้อมูลอื่น
* 

หมวดหมู่:ละครโทรทัศน์ภาษาเกาหลี
หมวดหมู่:ละครโทรทัศน์ช่องบริษัทกระจายเสียงและแพร่ภาพมุนฮวา
หมวดหมู่:ละครโทรทัศน์แนวรักเกาหลีใต้
หมวดหมู่:ละครโทรทัศน์เกาหลีใต้ในปี พ.ศ. 2569
หมวดหมู่:ละครโทรทัศน์เกาหลีใต้ในอนาคต